
讘讘讗 讘转专讗 讻讚 注"讘 - 驻讬专讜砖 砖讟讬讬谞讝诇抓

讚砖驻讜讻讗讬 [砖讜驻讻讬 讛讬讬谉] 诪谉 讛讞讘讬讜转 讛砖讜驻讻讬诐 讗转 讛讬讬谉 诇谞讗讚讜转, 讬砖专讗诇 谞讬谞讛讜 [讛诐], 讜诇讻谉 讬砖 诇转诇讜转 砖讛讬讬谉 讛讜讗 砖诇 讬砖专讗诇. 讜诪注讬专讬诐: 讜讛谞讬 诪讬诇讬 [讜讚讘专讬诐 讗诇讛 讗诪讜专讬诐] 讚讜讜拽讗 讘专讘专讘讬 [讘谞讗讚讜转 讙讚讜诇讬诐], 讗讘诇 讗诐 讛讬讜 讝讜讟专讬 [拽讟谞讬诐], 讗讬诪讜专 [讗诪讜专] 砖诪注讜讘专讬 讚专讻讬诐 砖专讜讘诐 讙讜讬讬诐 谞驻讜诇 [谞驻诇讜], 讜讗住讜专讬诐. 讜讗讬 讗讬讻讗 专讘专讘讬 讘讛讚讬讬讛讜 [讜讗诐 讛讬讜 谞讗讚讜转 讙讚讜诇讬诐 讗讬转诐], 讗讬诪讜专 [讗诪讜专]: 砖诪讗 讘讗讘专讜专讬 讛讜讛 诪谞讞讬 [讛讬讜 诪讜谞讞讬诐 讻诪讗讝谞讬诐] 讗转 诪砖讗 讛讞诪讜专, 讜谞驻诇讜 讬讞讚.


讗 诪砖谞讛 诪专讞讬拽讬谉 讗转 讛讗讬诇谉 诪谉 讛注讬专 注砖专讬诐 讜讞诪砖 讗诪讛, 讜讘讞专讜讘 讜讘砖拽诪讛 砖注谞驻讬讛诐 诪专讜讘讬诐 鈥� 讞诪砖讬诐 讗诪讛. 讗讘讗 砖讗讜诇 讗讜诪专: 讻诇 讗讬诇谉 住专拽 诪专讞讬拽讬诐 讞诪砖讬诐 讗诪讛. 讜讗诐 讛注讬专 拽讚诪讛 讜谞讟注 讗讞专讬 讻谉 讗转 讛讗讬诇谉 住诪讜讱 诪讚讬 诇注讬专 鈥� 拽讜爪抓 讗讞讚 诪讘谞讬 讛注讬专 讗转 讛讗讬诇谉, 讜讗讬谞讜 谞讜转谉 诇讘注诇 讛讗讬诇谉 讚诪讬诐, 讚诪讬 讛讗讬诇谉 砖拽爪抓. 讜讗诐 讗讬诇谉 拽讚诐 讜讛注讬专 讗讞专 讻讱 讙讚诇讛 讜讛转拽专讘讛 讗诇讬讜 鈥� 拽讜爪抓 讗转 讛讗讬诇谉 讜谞讜转谉 诇讘注诇讬讜 讚诪讬诐. 住驻拽 讝讛 拽讚诐 讜住驻拽 讝讛 拽讚诐 鈥� 拽讜爪抓 讜讗讬谞讜 谞讜转谉 讚诪讬诐.


讘 讙诪专讗 砖讜讗诇讬诐: 诪讗讬 讟注诪讗 [诪讛 讟注诐] 诪专讞讬拽讬诐 讗转 讛讗讬诇谉 诪谉 讛注讬专? 讗诪专 注讜诇讗: 诪砖讜诐 谞讜讬讬 讛注讬专, 砖讗讬谉 讝讛 谞讜讬 诇注讬专 砖讞讜诪讜转讬讛 讗讬谞谉 讙诇讜讬讜转 讗诇讗 诪讻讜住讜转 讘注谞驻讬 讗讬诇谞讜转. 讜砖讜讗诇讬诐: 讜转讬驻讜拽 诇讬讛 [讜转爪讗 诇讜] 讛诇讻讛 讝讜 诪讟注诐 讗讞专, 砖砖谞讬谞讜 讘诪住讻转 注专讻讬谉 砖讗讬谉 注讜砖讬谉 砖讚讛 砖诇 讛注讬专 诪讙专砖 (转讞讜诐 驻谞讜讬 砖诪住讘讬讘 诇注讬专), 讜诇讗 注讜砖讬诐 诪讙专砖 砖讚讛 讗诇讗 讬砖 诇讛诐 诪拽讜诐 讜砖讬注讜专 拽讘讜注 (专讗讛 讘诪讚讘专 驻专拽 诇讛). 讜讗诐 讻谉, 讻讬讜谉 砖谞讟注 注爪讬诐 讘诪讙专砖 讛注讬专 讛专讬 讛讜讗 注讜砖讛 讗转 诪讙专砖 讛注讬专 砖讚讛!


 讜诪砖讬讘讬诐:  诇讗 爪专讬讻讗 [谞爪专讻讛] 讗诇讗 诇讚注转 专' 讗诇注讝专 砖讗诪专: 注讜砖讬谉 砖讚讛 诪讙专砖 讜诪讙专砖 砖讚讛, 讗讘诇 讛讻讗 [讻讗谉] 讘拽讬专讜讘 诪拽讜诐 讻诇 讻讱 诪砖讜诐 谞讜讬讬 讛注讬专 诇讗 注讘讚讬谞谉 [注讜砖讬诐].


讜诪讜住讬驻讬诐: 讜诇专讘谞谉 谞诪讬 讚讗诪专讬 [讜诇讞讻诪讬诐 讙诐 讻谉 砖讗讜诪专讬诐] 砖讗讬谉 注讜砖讬谉 砖讚讛 诪讙专砖 讜诇讗 诪讙专砖 砖讚讛, 讗驻砖专 诇讜诪专 讻讬 讛谞讬 诪讬诇讬 [讚讘专讬诐 讗诇讛 讗诪讜专讬诐] 讘讝专注讬诐, 砖讗讬谉 讝讜专注讬诐 讝专注讬诐 讘诪讙专砖 讛注讬专 砖讬讬注砖讛 讻砖讚讛, 讗讘诇 讗讬诇谞讜转 注讘讚讬谞谉 [注讜砖讬诐 讗谞讜], 谞讜讟注讬诐 讘诪讙专砖, 讜讛讻讗 [讜讻讗谉] 诪砖讜诐 谞讜讬讬 讛注讬专 诇讗, 讗讬谉 注讜砖讬诐.


讜诪谞讗 转讬诪专讗 讚砖讗谞讬 [讜诪谞讬谉 讗转讛 讗讜诪专 砖砖讜谞讛 讛讚讬谉] 讘讬谉 讝专注讬谉 诇讗讬诇谞讜转? 讚转谞讬讗 [砖讻谉 砖谞讬谞讜 讘讘专讬讬转讗] 讘讛诇讻讜转 砖讘转: 讛讬讛 拽专驻祝 (讞爪专 讗讞讜专讬转) 砖砖讟讞讜 讬讜转专 诪讘讬转 住讗转讬诐 砖讛讜拽祝 诇砖诐 讚讬专讛, 砖讛讙讚专 谞注砖转讛 讻讚讬 砖讬讚讜专讜 讗谞砖讬诐 讘诪拽讜诐, 讛专讬 讻讬讜谉 砖讬砖 诇拽专驻祝 诪讞讬爪讜转 鈥� 讚讬谞讜 讻专砖讜转 讛讬讞讬讚, 讜诪讜转专 诇讟诇讟诇 讘转讜讻讜.


 讗讘诇 讗诐 谞讝专注 专讜讘讜 砖诇 讛拽专驻祝 鈥� 讛专讬 讛讜讗 讻讙讬谞讛 讜讗住讜专 诇讟诇讟诇 讘讜, 诇驻讬 砖讗讝 讬砖 诇讜 讚讬谉 讻专诪诇讬转, 讜讗讜诇诐 讗诐 谞讬讟注 专讜讘讜 鈥� 讛专讬 讛讜讗 讻讞爪专 讜诪讜转专. 诪砖诪注 砖谞讟讬注转 注爪讬诐 讘讞爪专 讗讬谞讛 谞讞砖讘转 讻讗诇讜 注砖讜 讗转 讛诪拽讜诐 砖讚讛, 讻驻讬 砖讛讜讗 讘讝专讬注讛.


讙 砖谞讬谞讜 讘诪砖谞讛: 讜讗诐 讛注讬专 拽讚诪讛 鈥� 拽讜爪抓 讗讞讚 诪讘谞讬 讛注讬专 讗转 讛讗讬诇谉 讜讗讬谞讜 谞讜转谉 诇讘注诇讬讜 讻诇 讚诪讬诐 讜讻讜'. 讜砖讜讗诇讬诐: 诪讗讬 砖谞讗 [诪讛 砖讜谞讛] 讛讚讬谉 讙讘讬 [讗爪诇] 讘讜专, 讚拽转谞讬 [砖砖谞讛 讘讜] 砖讗诐 谞讟注 讗讬诇谉 住诪讜讱 诇讘讜专讜 砖诇 讞讘讬专讜 讜讛讘讜专 拽讚诐 鈥� 拽讜爪抓 讗转 讛讗讬诇谉 讜谞讜转谉 讘注诇 讛讘讜专 注讘讜专讜 讚诪讬诐, 讜诪讗讬 砖谞讗 讛讻讗 讚拽转谞讬 [讜诪讛 砖讜谞讛 讻讗谉 砖砖谞讛]: 拽讜爪抓 讜讗讬谞讜 谞讜转谉 讚诪讬诐?


讗诪专 专讘 讻讛谞讗: 诇驻讬 讛驻转讙诐 讛注诪诪讬, 拽讬讚专讗 讚讘讬 砖讜转驻讬 诇讗 讞诪讬诪讗 讜诇讗 拽专讬专讗 [拽讚讬专讛 砖诇 砖讜转驻讬诐 讗讬谞讛 讞诪讛 讜讗讬谞讛 拽专讛]. 讻诇讜诪专, 讚讘专 砖讗讬谞讜 砖讬讬讱 诇讗讚诐 讗讞讚, 讗诇讗 诇讻诪讛 讗谞砖讬诐 鈥� 讗讬谉 讗讬砖 诪砖讙讬讞 讘讜. 讜讗祝 讻讗谉, 讻讬讜谉 砖诪讚讜讘专 驻讛 讘讚讘专 讛谞讜讙注 诇讘谞讬 讛注讬专 讘讻诇诇诐, 讗讬谉 诪诪讬 诇讙讘讜转 讗转 讛讻住祝 诇砖诇诐 注讘讜专 讛注抓.


 讜砖讜讗诇讬诐:  讜诪讗讬 拽讜砖讬讗 [讜诪讛 讛拽讜砖讬讛 诪注讬拽专讛]? 讚诇诪讗 砖讗谞讬 讛讝讬拽讗 [砖诪讗 砖讜谞讛 讛讬讝拽] 砖诇 专讘讬诐 诪讛讝讬拽讗 [诪讛讬讝拽] 砖诇 讬讞讬讚, 砖讛诪讝讬拽 讗转 讛专讘讬诐 讗讬谞讜 诪拽讘诇 讻诇 驻讬爪讜讬, 诪讛 砖讗讬谉 讻谉 讘讘讜专 砖诇 讬讞讬讚!


讗诇讗 讗讬 讗讬转诪专 [讗诐 谞讗诪专讜 讚讘专讬讜] 砖诇 专讘 讻讛谞讗 鈥� 讗住讬驻讗 讗讬转诪专 [注诇 讛住讜祝 砖诇 讛诪砖谞讛 谞讗诪专讜]: 讗诐 讛讗讬诇谉 拽讚诐 鈥� 拽讜爪抓 讜谞讜转谉 讚诪讬诐, 讜注诇 讻讱 讬砖 诇砖讗讜诇: 讜诇讬诪讗 诇讛讜 [讜砖讬讗诪专 诇讛诐] 讘注诇 讛讗讬诇谉 诇讘谞讬 讛注讬专: 讛讘讜 [转谞讜] 诇讬 讘专讬砖讗 讚诪讬 [讘转讞讬诇讛 讻住祝] 讜讛讚专 讗讬拽讜抓 [讜讗讞专 讻讱 讗拽爪讜抓]! 注诇 讻讱 讗诪专 专讘 讻讛谞讗: 拽讬讚专讗 讚讘讬 砖讜转驻讬 诇讗 讞诪讬诪讗 讜诇讗 拽专讬专讗 [拽讚讬专讛 砖诇 砖讜转驻讬诐 讗讬谞讛 讞诪讛 讜讗讬谞讛 拽专讛]. 砖讗讬谉 讛专讘讬诐 讙讜讘讬诐 讜诪砖诇诪讬诐 诪讬讚 讻诪讜 讛讬讞讬讚, 讜谞诪爪讗 讝诪谉 专讘 注讜讘专 注讚 砖讬讬拽爪抓 讛讗讬诇谉.


讚 砖谞讬谞讜 讘诪砖谞讛: 住驻拽 讝讛 拽讚诐 讜住驻拽 讝讛 拽讚诐 鈥� 拽讜爪抓 讜讗讬谞讜 谞讜转谉 讚诪讬诐. 讜砖讜讗诇讬诐: 诪讗讬 砖谞讗 [诪讛 砖讜谞讛] 讚讬谉 讝讛 诪讚讬谉 讗讬诇谉 住诪讜讱 诇讘讜专 砖讗诪专转 讘诪砖谞讛 诇讛诇谉, 砖讘诪拽专讛 砖诇 住驻拽 诇讗 讬拽讜抓?


讜诪砖讬讘讬诐: 讛转诐 [砖诐] 砖讘诪拽专讛 砖诇 讜讚讗讬 诇讗讜 诇诪讬拽抓 拽讗讬 [诇讗 诇拽爪讬爪讛 注讜诪讚 讛讗讬诇谉], 讻讬 讗诐 拽讚诐 讛讗讬诇谉 诇讘讜专 讗讬谉 讘注诇 讛讘讜专 专砖讗讬 诇拽爪爪讜 鈥� 住驻讬拽讜 谞诪讬 [讙诐 讻谉] 诇讗 讗诪专讬谞谉 诇讬讛 [讗讬谉 讗谞讜 讗讜诪专讬诐 诇讜]: 拽讜抓 [拽爪讜抓], 讛讻讗 [讻讗谉], 砖讘诪拽专讛 砖诇 讜讚讗讬 诇诪讬拽抓 拽讗讬 [诇拽爪讬爪讛 讛讗讬诇谉 注讜诪讚] 讙诐 讗诐 拽讚诐 诇注讬专, 讗诇讗 砖讬砖 住驻拽 讗诐 爪专讬讱 诇砖诇诐 讗转 讛讻住祝 诇讘注诇讬诐 鈥� 诪砖讜诐 讻讱 住驻讬拽讜 谞诪讬 [讙诐 讻谉] 讗诪专讬谞谉 诇讬讛 [讗讜诪专讬诐 讗谞讜 诇讜]: 拽讜抓 [拽爪讜抓]. 讜讗讬 [讜讗诐] 诪砖讜诐 讚诪讬 [讛讻住祝] 砖转讜讘注 注讘讜专 讛讗讬诇谉, 讗诪专讬谞谉 诇讬讛 [讗讜诪专讬诐 讗谞讜 诇讜]: 讗讬讬转讬 [讛讘讗] 专讗讬讛 砖讗讬诇谞讱 拽讚诐 讜砖拽讜诇 [讜拽讞] 讗转 讛讻住祝. 讜讻讬讜谉 砖讗讬谉 讘讬讚讜 专讗讬讛 鈥� 讗讬谉 谞讜讟诇 讚诪讬诐.


讛 诪砖谞讛 诪专讞讬拽讬谉 讗转 讛讙讜专谉 讛拽讘讜注 诪谉 讛注讬专 讞诪砖讬诐 讗诪讛, 讻讚讬 砖讛诪讜抓 砖讝讜专讬诐 讘讙讜专谉 诇讗 讬讝讬拽 诇讘谞讬 讛注讬专. 讜注讜讚: 诇讗 讬注砖讛 讗讚诐 讙讜专谉 拽讘讜注 讗驻讬诇讜 讘转讜讱 砖诇讜, 讗诇讗 讗诐 讻谉 讬砖 诇讜 讞诪砖讬诐 讗诪讛 砖讟讞 砖诇讜 诇讻诇 专讜讞 (爪讚), 讜诪专讞讬拽 讗转 讛讙讜专谉 诪谞讟讬注讜转讬讜 砖诇 讞讘讬专讜, 讜诪谞讬专讜 (砖讚讛 讞专讜砖), 讘讻讚讬 砖诇讗 讬讝讬拽.


讜 讙诪专讗 讜砖讜讗诇讬诐: 诪讗讬 砖谞讗 专讬砖讗 [诪讛 砖讜谞讛 讛讚讬谉 讘专讗砖 讛诪砖谞讛] 砖谞讬转谉 砖讬注讜专 讛专讞拽讛 诪住讜讬讬诐 诇讙讜专谉, 讜诪讗讬 砖谞讗 住讬驻讗 [讜诪讛 砖讜谞讛 讘住讜祝 讛诪砖谞讛] 砖诇讗 谞讬转谉 砖讬注讜专 诇讛专讞拽讛, 讗诇讗 讗诪专讜 讘讚专讱 讻诇诇 "讘讻讚讬 砖诇讗 讬讝讬拽"? 讗诪专 讗讘讬讬: 住讬驻讗 讗转讗谉 [讘住讜祝 讘讗谞讜] 诇讙讜专谉 砖讗讬谞讜 拽讘讜注 砖讙诐 讗讜转讜 爪专讬讱 诇讛专讞讬拽 诪砖诇 讞讘讬专讜.


 讜砖讜讗诇讬诐:  讛讬讻讬 讚诪讬 [讻讬爪讚 讘讚讬讜拽] 讛讜讗 讙讜专谉 砖讗讬谞讜 拽讘讜注? 讗诪专 专' 讬讜住讬 讘专' 讞谞讬谞讗: 讻诇 砖讗讬谞讜 讝讜专讛 讘专讞转 (讻诇讬 讛诪讬讜讞讚 诇讝专讬讬讛), 讗诇讗 讘讗讜驻谉 讗讞专, 讜讗讬谉 讛诪讜抓 讛讜诇讱 专讞讜拽 讻诇 讻讱. 讝讛 讛讬讛 讛住讘专 讗讞讚 诇住转讬专讛.


专讘 讗砖讬 讗诪专: "讘讻讚讬 砖诇讗 讬讝讬拽" 讗讬谞讜 砖讬注讜专 砖诇 诪专讞拽, 讗诇讗 谞讬诪讜拽, 讜讘诇砖讜谉 诪讛 讟注诐 拽讗诪专 [讛讜讗 讗讜诪专]: 诪讗讬 讟注诪讗 [诪讛 讛讟注诐] 砖诪专讞讬拽讬谉 讙讜专谉 拽讘讜注 诪谉 讛注讬专 讞诪砖讬诐 讗诪讛? 鈥� 讻讚讬 砖诇讗 讬讝讬拽.


诪讬转讬讘讬 [诪拽砖讬诐] 注诇 讗讘讬讬 诪诪讛 砖砖谞讬谞讜 讘讘专讬讬转讗: 诪专讞讬拽讬谉 讙讜专谉 拽讘讜注 诪谉 讛注讬专 讞诪砖讬诐 讗诪讛; 讜讻砖诐 砖诪专讞讬拽讬谉 讗讜转讜 诪谉 讛注讬专 讞诪砖讬诐 讗诪讛, 讻讱 诪专讞讬拽讬谉 讗讜转讜 诪讚诇讜注讬讜 砖诇 讞讘讬专讜 讜诪拽砖讜讗讬讜 讜诪谞讟讬注讜转讬讜 讜诪谞讬专讜 砖诇 讞讘讬专讜 讞诪砖讬诐 讗诪讛, 讻讚讬 砖诇讗 讬讝讬拽; 讜诪注转讛: 讘砖诇诪讗 [谞谞讬讞] 诇专讘 讗砖讬 谞讬讞讗 [谞讜讞 讛讚讘专], 砖讛专讬 讻讱 讛住讘讬专 讗转 诇砖讜谉 讛诪砖谞讛, 砖讗讬谉 讛讘讚诇 砖讬注讜专 讘讬谉 专讗砖讛 讜住讜驻讛, 讜诇讚讘专讬讜, 讗祝 诪谉 讛谞讬专 讜诪谉 讛谞讟讬注讜转 诪专讞讬拽 讞诪讬砖讬诐 讗诪讛. 讗诇讗 诇讗讘讬讬 拽砖讬讗 [拽砖讛]! 讜讗讜诪专讬诐: 讗讻谉, 拽砖讬讗 [拽砖讛 讛讚讘专] 讜讗讬谉 讛诇砖讜谉 诪讚讜讬讬拽转.


 诇讙讜驻讛 砖诇 讗讜转讛 讘专讬讬转讗 砖讜讗诇讬诐: 讘砖诇诪讗 [谞谞讬讞] 砖讗诪专谞讜 砖爪专讬讱 诇讛专讞讬拽 诪诪拽砖讜讗讬讜 讜诪讚诇讜注讬讜, 讜讝讛 诪砖讜诐 讚讗讝讬诇 讗讘拽讗 讜讗转讬 讘诇讬讘讬讛 [砖讛讜诇讱 讛讗讘拽 砖诇 讛讙讜专谉 讜讘讗 讜讞讜讚专 讘转讜讱 诇讬讘讜] 砖诇 讛驻专讞 讜诪爪讜讬 诇讬讛 [讜诪讬讬讘砖 讗讜转讜], 讗诇讗 诪谞讬专讜 讗诪讗讬 [诪讚讜注] 爪专讬讱 诇讛专讞讬拽? 讗诪专 专' 讗讘讗 讘专 讝讘讚讗, 讜讗讬转讬诪讗 [讜讬砖 讗讜诪专讬诐] 砖讗诪专 讝讗转 专' 讗讘讗 讘专 讝讜讟专讗: 诪驻谞讬

Talmud 鈥� Bavli 鈥� The William Davidson digital edition of the Koren No茅 Talmud, with commentary by Rabbi Adin Steinsaltz Even-Israel (CC-BY-NC 4.0).

